የ2012 «ሐበሻ ሲሚንቶ» የቮሊቦል ፕሪሚየር ሊግ ውድድር ተሰረዘ
የኢትዮጵያ ቮሊቦል ፌዴሬሽን የ2012 ዓ.ም ‹‹ሐበሻ ሲሚንቶ›› ፕሪሚየር ሊግ ውድድር በኮሮና ቫይረስ ወረርሽኝ ምክንያት እንደተቋረጠ ይታወቃል። የፌዴሬሽኑ ሥራ አስፈጻሚ ኮሚቴ በሳምንቱ መጀመሪያ ባካሄደው ስብሰባ በሁለቱም ፆታ የሚካሄዱት ውድድሮች ሙሉ ለሙሉ እንዲሰረዙ ውሳኔ ማሳለፉን የፌዴራል ስፖርት ኮሚሽን ይፋዊ የፌስ ቡክ ገፅ ላይ የሰፈረው መረጃ ያመለክታል። ይሁን እንጂ በ2020 የአፍሪካ ክለቦች ቻምፒዮና ላያ ሊሳተፉ በዝግጅት ላይ የነበሩት የወንዶች ወላይታ ዲቻ ቡድን እና መደወላቡ ዩኒቨርሲቲ እንዲሁም በሴቶች ብሔራዊ አልኮልና አረቄ ቡድን በቀጣይ የአፍሪካው ቮሊቦል ኮንፌዴሬሽን በሚያሳውቀው ፕሮግራም መሠረት እንዲሳተፉ የሥራ አስፈፃሚው ውሳኔ አስተላልፏል። ክለቦች እስካሁን ለስፖርተኞቻቸው እያደረጉት ያለው ድጋፍና ክትትል እንዲሁም በውላቸው መሠረት ደመወዝ እየተከፈላቸው በመሆኑ ፌዴሬሽኑ ምስጋናውን አቅርቧል። ይህ በእንዲህ እንዳለ ኮቪድ -19 በአገራችን ስፖርት ላይ ያስከተለውን ተፅዕኖ ለመቋቋም በፌዴራል ስፖርት ኮሚሽን አማካኝነት ቀጣይ ዕቅድ እየተዘጋጀ እንደሚገኝ ታውቋል። የኮቪድ -19 ወረርሽኝ ከተከሰተ ጊዜ ጀምሮ የዓለም ኢኮኖሚ፣ ማህበራዊና ፖለቲካዊ ኩነቶች ላይ ትልቅ ተፅዕኖ ማሳደሩ ይታወቃል። ይህ አሉታዊ ተፅዕኖ በስፖርት ላይም ያሳደረው ጫና ከባድ መሆኑን ከጊዜ ወደ ጊዜ ለመታዘብ ተችሏል። የስፖርት እንቅስቃሴ መኖር የኅብረተሰቡን ማህበራዊ እና ኢኮኖሚያዊ እንቅስቃሴዎች ላይ ሲያሳድር የነበረው መነቃቃት ቀርቶ ስፖርቱ በእጅጉ የሚጎዳበት ሁኔታ ተከስቷል። አገራዊ፤ አህጉራዊ እና ዓለም አቀፋዊ ውድድሮችና ጨዋታዎች ተሰርዘው ወይም ላልተወሰነ ጊዜ እንዲተላለፉ ተደርጓል። ለቶኪዮ 2020 ኦሊምፒክ ዝግጅትና ጨዋታ ሀገራት ለመሳተፍ የሚያደርጉት የቅድመ ዝግጅት ሥራዎች ተቋርጠዋል። የስፖርት የስልጠና ማዕከላት ሰልጣኞችን ወደ ቤተሰቦቻቸው የሸኙ ሲሆን በትምህርት ቤት የሚካሄዱ የስፖርት አካላዊ እንቅስቃሴዎች ቀርተው በርካታ ወጣቶች ኮቪድ -19 ያስከተለው አዕምሯዊ ጫናና ድብርት ውስጥ እንዲገቡ አድርጓል። ከጨዋታ፣ ከስታዲዬም፣ ከስፖንሰር እና በስፖርት ቁሳቁስ የሚገኝ ገቢ በመቋረጡ ይሄን ጊዜ ለማለፍ ፈተናው ከባድ ሆኗል። የስፖርት ማህበራት ገቢያቸው ተመናምኖ ለሠራተኞች፣ ለአሰልጣኞች፣ እና ለስፖርተኞች የሚከፍሉት ደመወዝ እስከማጣት ደርሰዋል። ይሄን ጉዳይ በጥልቀት የተመለከተው የኢፌዴሪ ስፖርት ኮሚሽን የቫይረሱን ስርጭት ለመከላከል በሚደረገው እንቅስቃሴ ውስጥ የኅብረተሰቡን በተለይ ለስፖርት ቤተሰቡ ግንዛቤ በመፍጠር የበኩላቸውን ሚና እንዲጫወቱም የማስተባበር ተግባራትን በማከናወን ላይ ይገኛል። የድጋፍ ሥራዎች ላይ በማስተባበር እና መልዕክቶችን ከማስተላለፍ በተጨማሪ የኅብረተሰብ የአካል እንቅስቃሴ ፕሮግራሞች እንዲዘጋጁ እና ከሰኞ እስከ ዓርብ 11፡30-12፡00 በኢቲቪ ዜና ቻናል እንዲተላለፉ በማድረግ ወጣቶች፣ ሕፃናት አካል ጉዳተኞች በአካል ብቃት እንቅስቃሴዎች ተሳታፊ በመሆን ተጠቃሚ እንዲሆኑ እየሰራ ይገኛል። የመደበኛ ሥራዎችን በተመለከተ የማዘውተሪያ ስፍራዎች ላይ አስፈላጊውን ክትትል በማድረግ፤ የሀገራዊ የስፖርት ሪፎርም ፕሮግራምን መሠረት ያደረጉ ረቂቅ ሰነዶችን የማዘጋጀት ሥራ በመስራት ከዚህ ጎን ለጎን ኮቪድ -19 ያስከተለውን ተጽዕኖ በተመለከተ ጥናት በማካሄድ በፈታኝ ጊዜ ውስጥ የሚከናወኑ ተግባራት እና ከኮቪድ በኋላ በፍጥነት ለማገገም የሚከናወኑ ጉዳዮችን በተመለከተ እየተሰራ እንደሚገኝ ታውቋል።አዲስ ዘመን ሰኔ 6/2012  ቦጋለ አበበ